खौरांगिरिनि सिगाङाव आसुनि आफादगिरि दिपांक कुमार नाथआ फोरमायोदि, आसुनि बिबान रुजुननाय समाव जेब्लाबो आसामनि थागिबि नोगोरारिफोरनि मोन्थायनि सोमावसारनायाव बिथाङा मदद खालामोमोन होन्नानै रोखा बुंथियो। बिथाङा बुंबावयोदि, आसामाव जेब्लासिम काखौ बोखाङा अब्लासिम सोमावसारगोन आरो जेब्लाबो होबथानो नाजागोन। खुंथायनि गोहोयाव थानाय बि जे पि सोरखारआ आसामनि थागिबि नोगोरारिफोरनि थाखाय जिउ रैखाथि होग्रा नङा। बिनि थाखाय आसामनि थागिबि हारि-हारिसानि जिउ रैखाथि आरो थांनानै थानांगौब्ला गासै आसामाव थानाय फिसा- फिसा हारि-माहारिफोरा खौसे जानांगोन होन्नानै रोखा बुंथियो। बे आयदायावनो आसुनि आफादगिरि दिपांक कुमार नाथआ बुंबावयोदि बर’फोरनि गोलाव समनि दाबि बर’ रावखौ आसाम सोरखारनि लोगो मावख’आरि राव महरै गनायथि होनांगौखौ थाबैनो मानो मावफुंना होयाखै होन्नानै बुङो आरो सोरखारा मावफुंनो लानायखौ आबुङै बरायदों । खुंथायनि गोहोयाव थानाय बि जे पि सोरखारआ 4 बोसोर बबेहाय उन्दुना थाखो होन्नानै गोख्रों रावजों खुंथायनि गोहोयाव थानाय बि जे पि सोरखारखौ सोंखारियो।